Na osnovu člana 138 stav 3 Opšteg zakona o obrazovanju i vaspitanju („Službeni list RCG”, br. 64/02, 31/05 i 49/07 i „Službeni list CG”, br. 45/10, 45/11, 36/13, 39/13, 47/17, 59/21, 146/21 i 3/23), Ministarstvo prosvjete donijelo je

PRAVILNIK

O IZMJENAMA I DOPUNI PRAVILNIKA O

NORMATIVIMA I STANDARDIMA ZA STICANјE

SREDSTAVA IZ JAVNIH PRIHODA ZA USTANOVE KOJE REALIZUJU JAVNO VAŽEĆE OBRAZOVNE PROGRAME

Član 1

U Pravilniku o normativima i standardima za sticanje sredstava iz javnih prihoda za ustanove koje realizuju javno važeće obrazovne programe („Službeni list CG”, br. 66/10, 41/13, 67/17 i 54/18) u članu 21 stav 1 riječi: „450 učenika” zamjenjuju se riječima: „300 učenika”.

U stavu 2 riječi: „1000 učenika“ zamjenjuju se riječima: „700 učenika”.

Poslije stava 2 dodaje se novi stav koji glasi:

„Ustanova koja ima više od 1400 učenika, odnosno djece ima pravo na dva izvršioca na radnom mjestu pedagoga i jednog izvršioca na radnom mjestu psihologa ili jednog izvršioca na radnom mjestu pedagoga i dva izvršioca na radnom mjestu psihologa.”

U stavu 3 riječi: „a koje se nalaze na teritoriji iste opštine,” brišu se.

Dosadašnji st. 3 i 4 postaju st. 4 i 5.

Član 2

Poslije člana 42a dodaje se novi član koji glasi:

„Asistent u sprečavanju nasilja i vandalizma

Član 42b

Ustanovi koja ima više od 700 učenika može se odobriti jedan izvršilac na radnom mjestu asistenta u sprečavanju nasilja i vandalizma, u skladu sa potrebama ustanove.”

Član 3

U nazivu člana 44 riječ „Školski“ briše se.

U stavu 1 riječ „školskog” i riječi: „u određenoj školi,” brišu se.

Član 4

U članu 45 stav 1 mijenja se i glasi:

„Područni ICT koordinator obavlja poslove iz ICT oblasti u ustanovi u kojoj je zaposlen i pruža podršku ICT koordinatorima u ustanovama sa određenog područja, u cilju kvalitetnog obavljanja poslova.”

U stavu 2 riječ „školskih” briše se.

Član 5

Član 46 mijenja se i glasi:

„Angažovanje izvršilaca u ICT oblasti

Član 46

Ustanova koja ima do 300 učenika, odnosno djece može angažovati ICT koordinatora na 1/4 punog radnog vremena.

Ustanova koja ima više od 300 učenika, odnosno djece može angažovati ICT kordinatora na 1/2 punog radnog vremena.

Ustanova koja ima više od 700 učenika, odnosno djece može angažovati ICT koordinatora na 3/4 punog radnog vremena.

Ustanova koja ima više od 1100 učenika, odnosno djece ima pravo na jednog izvršioca na radnom mjestu ICT koordinatora.

Za obavljanje poslova pružanja podrške ICT koordinatorima u ustanovama sa određenog područja, područni ICT koordinator može biti angažovan na 1/4 punog radnog vremena.”

Član 6

U članu 60 stav 1 mijenja se i glasi:

„Troškovi za korišćenje vozila za prevoz učenika i zaposlenih, odnosno prevoz robe obuhvataju troškove za gorivo i troškove za održavanje i registraciju vozila.”

Poslije stava 1 dodaju se dva nova stava koji glase:

„Troškovi za gorivo iz stava 1 ovog člana određuju se na mjesečnom nivou po formuli: utvrđena dnevna kilometraža x prosječna potrošnja goriva izražena u litrima x broj radnih dana x tržišna cijena goriva na dan plaćanja.

Troškovi održavanja i registracije iz stava 1 ovog člana određuju se u iznosu stvarnih troškova za izvršenu uslugu.”

Dosadašnji st. 2 i 3 postaju st. 4 i 5.

Član 7

Ovaj pravilnik stupa na snagu osmog dana od dana objavljivanja u „Službenom listu Crne Gore”.

Broj: 01-009/23-3651/6

Podgorica, 27. juna 2023. godine

Ministar,

mr Miomir Vojinović, s.r.